title: Orientación sexual
text: A orientación, inclinación o delera sexual se refiere ta un patrón d'atracción sexual, erotica, emocional u aimorosa enta una determinata colla de presonas definitas por lur sexo. A orientación sexual e lo suyo estudio pueden trestallar-se en quatre partis prencipals: a heterosexualidat u atracción enta presonas d'o sexo oposato, homosexualidat u atracción enta presonas d'o mesmo sexo; a bisexualidat u atracción enta presonas d'entramos sexos; e l'asexualidat u manca d'atracción sexual. O comportamiento sexual humán, a identidat de chenero e a identidat sexual son termins relacionatos con a orientación sexual, ya que psicolochicament conforman a percepción sexual d'una presona. A preferencia sexual, d'atra man, suchiere bell grau de triga, que determina la vida d'una presona en establir un chenero como obchecto de deseyo, por o que ye incorrecto emplegar o termin ta referir-se ta la orientación sexual d'una presona. A consonancia u disonancia se refiere a la relación u similaridat entre preferencia sexual e a orientación sexual. S'aplica o termin consonancia a una presona que as suyas preferencias sexuals coincide con a suya orientación sexual (por eixemplo: un hombre declarato homosexual que en mantién de relacions sexuals con presonas d'o chenero masculín), entre que a disonancia se refiere ta la diferencia entre a preferencia sexual e a orientación sexual (por eixemplo: una muller declarata heterosexual que en siente d'atracción sexual por presonas d'o chenero femenín, pero que en mantién de relacions sexuals con presonas d'o chenero masculín e que prefiere estar dita heterosexual).
  
  Definición
  Os estudios scientificos efectuatos en l'arco de decadas han constrimostrato que a orientación sexual ha una gama especifica que puet variar dende a total atracción enta presonas d'o mesmo sexo dica la total atracción enta presonas d'o sexo oposato; manimenos, se gosa emplegar tres categorías ta definir a la orientación sexual: heterosexual, homosexual (lesbiana u gai) e bisexual —respectivament; atracción enta presonas d'o sexo oposato, d'o mesmo sexo e d'entramos sexos. En qualques casos, se considera una orientación sexual mesmo l'asexulidat, ye dicir, a escasa u nula atracción enta presonas tanto d'o sexo oposato como d'o mesmo sexo u simpla manca d'orientación sexual.
  
  Encara que siga d'uso común discutir sobre a orientación sexual considerando-la como una caracteristica estrictament personal, a la par que o sexo biolochico u a edat, o que no ye de tot correcto: a orientación sexual se define, de feito, a traviés d'as relacions interpersonals e va a ormino a determinar o tipo d'individuos que una presona triga freqüentar e con qui aspera trobar una relación sentimental satisfacient, bellacosa alazetal ta la realización personal de muitos individuos. Ye mesmo distincto d'a simpla actividat sexual, que puet mesmo no esprisar a orientación sexual d'una presona.
  
  Totz os tipos d'orientación sexual son trazas normals con que os sers humans n'entablamos de lazos afectivos; a tamas d'os estereotipos esparditos seguntes que as presonas con orientación sexual no heterosexual estarban trestucatos u anormals, a rechira no ha dixato platero garra tipo de vinclo entre orientación homosexual u bisexual e a psicopatolochía e, por tanto, a definición d'a homosexualidat como "trestuque mental" ye estata albandonata ya fa tiempo por as asociacions de clasificación que operan en iste campo.
  
  A "preferencia sexual"
  A vegadas se ye usata a esprisión "preferencia sexual" como sinonimo d'"orientación sexual"; sindembargo istos dos termins han un significato distincto en a demba psicolochica. O termin "preferencia", de feito, suposa bell grau de libre triga d'a propria orientación sexual, bellacosa que un individuo no necesariament ha e que no n'ha trobato d'alazet en a rechira psicolochica.
  
  O termin "preferencia sexual" ye usata sobre tot por aquells que emparan a fluideza intrinseca d'o deseyo sexual (en o tocant a la verdadera e propria orientación) e que a sexualidat contién qualque elemento de triga, e antimás por qui creyen que no se puet fablar d'una orientación sexual definita dica bella edat, en contraposición a aquells qui piensan que a sexualidat ye determinata por factors cheneticos e/u evolutivos perteneixients, en cada caso a la muito tierna infancia.
  
  Causas e percepción d'a orientación sexual
  Segunte l'actual conoiximiento scientifico, a orientación sexual se define a ormino durando a primera infancia; no existe, con tot e con ixo, un consenso definitivo entre os scientificos sobre quálas son as razons exactas por que una presona desembolica una orientación sexual heterosexual, bisexual u homosexual. Cheneralment, as causas se son rechiratas en una combinación d'influencias cheneticas, hormonals e ambientals, pero no son surtitas prebas definitivas a lo respective; en o tocant a la opinión espardita seguntes que os abusos sexuals, os succesos traumaticos u una cura u una educación entivocata d'os fillos puedan influir en o desembolique d'a orientación sexual, ista en manca d'evidencia scientifica.
  
  D'atra man, ye amplament compartito entre os estudiosos que a orientación sexual no ye fruito d'una triga, asinas como no existe garra evidencia de que a orientación pueda modificar-se de traza artificial (a traviés d'as ditas "terapias reparativas"; que, por contra, resultan a ormino negativas ta las presonas qui i son chusmesas).
  
  A percepción d'a propria orientación sexual escomencipia a definir-se, de traza cheneral, entre a meya infancia e a primera adolescencia, pero varía enormement de presona a presona e ye independient de l'actividat sexual verdadera e propria: por eixemplo, un individuo puet identificar-se como heterosexual, bisexual u homosexual mesmo antis d'haber-ne habito de relacions sexuals e viceversa. Antimás se considera que a presencia de prechudicio e discriminación en a sociedat constituyen un entrepuz ta que as presonas con orientación sexual homosexual u bisexual replequen completament lur orientación.
  
  Referencias
  
  Sexualidat